**Доклад**

**за дейността на НЧ“Пробуда-1932“**

**през 2023г.**

Читалището е светлина в живота на хората,то е една типично българска институция,която съхранява българския бит,просвета и култура. През периода на Възраждането именно читалищата са били една от най- водещите сили за възвръщане вярата на хората за бъдещето на България.Тази традиция продължава и днес,затова ние в нашето читалище работим усилено да запазваме и почитаме българските празници.

През изминалата година се проведоха 4 заседания на читалищното настоятелство на старото настоятелство и 1 заседание на новото настоятелство,което бе избрано на отчетно – изборно събрание,проведено на 30.11.2023г.

Чрез поздравление във социалните мрежи отбелязахме Нова година, Баба марта, Бабинден, Денят на възрастните хора.

Съвместно с кметския наместник организирахме хвърлянето на кръста в р.Росица на Богоявление.

Участвахме в организирания от община Сухиндол празник – 14 февруари – Трифон Зарезан.

На 19.02.2023г.почетохме паметта на Васил Левски по-случай 150 години от неговото рождение с кратко есе за живота му,прочетено от малката Марая Иванова пред жителите на селото.

За осми март съвместно с кметския наместник на селото Татяна Василева организирахме малко тържество в клуба на кметството.

На Великден обявихме конкурс за най-красиво боядисано яйце.

Почетохме празникът на нашата църква – Спасовден.

На 24 май запознахме бъдещия първокласник от нашето село с магията на книгите.

На 1 юни – беше организиран празник по случай Деня на детето, който премина с песни, танци и весели игри.

На Еньовден направихме венец от билки ,под който хората минаваха за здраве и късмет.

През летните месеци организирахме игри за децата, разходки за всички, викторини, верижно четене в библиотеката, насърчавахме децата да спортуват.

Под наслов „Дядо Коледа при нас“ запалихме светлините на коледната елха в селото. Дядо Коледа раздаде подаръци на децата, а след това всички заедно се повеселихме.

На Коледа ни гостуваха коледари на сцената на читалището.

През цялата година се стремяхме да събираме и разпространяваме знания за родния край, бита и традициите.

Направихме абонамент за най-малките и най-възрастните жители на селото.

Нашата библиотека продължава да се обогатява с книги от дарения.Огромно благодаря на Стефка Филипова и Деница Стефанова.

Бюджетът на читалището стига само за покриването на разходите,всички мероприятия,които правим са финансирани от членски внос и дарения.

Ще продължаваме борбено напред, колкото и да е трудно в днешно време. Бихме искали читалището ни да се превърне в граждански център за развитие на местната култура, туризъм и просвета.

 10.02.2024г. Изготвил:

 с.Красно Градище Румяна Обрешкова

 / председател на чит.настоятелство /